डेनमार्क क्वाटरफाइनलमा
डेनमार्क युरो २०२० को क्वाटरफाइनल पुग्ने पहिलो टोली बनेको छ । डेनमार्कले शनिबार वेल्सलाई ४–० ले पराजित गरेको हो । ५ वर्षअघि फ्रान्समा भएको प्रतियोगिताको पछिल्लो संस्करण सेमिफाइनल पुगेको वेल्सलाई डेनमार्कले कुनै अवसर दिएन । वेल्सले प्रमुख प्रतियोगिता खेलेको यो केवल तेस्रो अवसरमात्र हो ।
एम्स्ट्रडम — डेनमार्क युरो २०२० को क्वाटरफाइनल पुग्ने पहिलो टोली बनेको छ । डेनमार्कले शनिबार वेल्सलाई ४–० ले पराजित गरेको हो । ५ वर्षअघि फ्रान्समा भएको प्रतियोगिताको पछिल्लो संस्करण सेमिफाइनल पुगेको वेल्सलाई डेनमार्कले कुनै अवसर दिएन । वेल्सले प्रमुख प्रतियोगिता खेलेको यो केवल तेस्रो अवसरमात्र हो ।पहिलो दुई खेलमा पराजित डेनमार्कले पछिल्ला दुई खेलमा समान ४ गोल गर्दै अन्तिम आठमा पुगेको हो । डेनमार्कले सेमिफाइनलमा स्थान पाउन नेदरल्यान्ड्स र चेक गणतन्त्रबीचको विजेतासँग अजरबैजानको बाकुमा शनिबार खेल्ने छ । डच र चेकले आइतबार खेल्नेछन् ।फिनल्यान्डसँगको पहिलो खेलमा आफ्ना स्टार खेलाडी क्रिस्टियन एरिक्सन मैदानमै हृदयघात भएर खेल्न नसक्ने भए पनि डेनमार्कले त्यसयता प्रभावशाली प्रदर्शन गर्दै आएको छ ।डेनमार्कले समूह चरणको सबै खेल कोपेनहेगनमा खेलेको थियो । यो पहिलो खेल थियो, टोलीले विदेशी भूमिमा खेलिरहेको थियो । कास्पर डोलबर्गका लागि भने यो घरेलु मैदानसरह थियो । युथ एकेडेमीदेखि सुरुआती वर्ष अयाक्सबाट खेलेका उनले योहान क्राएफ एरिनामा २७ औं मिनेटमा पेनाल्टी बक्स बाहिरबाट सानदार गोल गर्दै डेनमार्कको खाता खोलेका थिए । रंगशालामा उपस्थित १६ हजारमध्ये ५ हजार डेनिस समर्थक थिए, त्यसले पनि डेनमार्कलाई घरैमा खेलेजस्तो अनुभूति भएको थियो ।कोनर रोबर्टस घाइते भएपछि ४० औं मिनेटमा मैदानमा आएका निको विलियम्सले गरेको गल्तीमा डोलबर्ग नै ४८ औं मिनेटमा दोस्रो गोल गर्न सफल भए । विलियम्सले गरेको क्लियर डोलबर्गको खुट्टामा परेपछि उनले त्यसमा कुनै गल्ती गरेनन् । जोकिम महेलेले ८८ औं मिनेटमा तेस्रो गोल गरे । वेल्सका अर्का वैकल्पिक खेलाडी ह्यारी विल्सनले ९० औं मिनेटमा सिधा रेडकार्ड पाए । इन्ज्युरी समयको चौथो मिनेटमा बार्सिलोनाका स्ट्राइकर मार्टिन ब्रेथवेटले चौथो गोल गरेर खेल टुंग्याएका थिए ।